<classify> SHIRIKA la Taifa la Hifadhi ya Jamii NSSF limekabidhi majengo 32 ya ghorofa yenye nyumba 356 yaliyopo Mtoni Kijichi kwa baadhi ya vyuo vya elimu ya juu vya jijini Dar es Salaam kwa ajili ya malazi ya wanafunzi 4,317.Katika maghorofa hayo, Chuo Kikuu cha Elimu DUCE kitachukua maghorofa matano yatakayoingia wanafunzi 696, Chuo cha Usimamizi wa Fedha IFM watachukua maghorofa sita yanayoingia wanafunzi 815na Chuo cha Teknolojia DIT kitachukua ghorofa moja linaloingia wanafunzi 144.Pia Chuo cha Uhasibu TIA kitachukua maghorofa 10 yanayoingia wanafunzi 1,165, Chuo cha Diplomasia kitachukua ghorofa moja litakaloingia wanafunzi 96, Chuo cha Kumbukumbu ya Mwalimu Nyerere kitachukua maghorofa tisa yatakayochukuwa wanafunzi 1,398.Mkurugenzi Mkuu wa NSSF, William Erio aliishukuru Serikali ya Awamu ya Tano ya Rais John Magufuli, kwa muongozo uliowawezesha kufanikisha hatua ya ukamilishaji wa ujenzi huo kwa awamu ya kwanza ya mradi huo.Pia alimshukuru Waziri Mkuu, Kassim Majaliwa kwa kutembelea mradi huo na kuwapa maelekezo ya namna nzuri ya kukamilisha mradi na usimamizi wa karibu uliokuwepo wa Waziri mwenye dhamana ya Mifuko ya Hifadhi ya Jamii, Jenista Mhagama , Waziri Nchi Ofisi ya Waziri Mkuu Sera, Bunge, Kazi, Vijana, Ajira ma Wenye ulemavu. Erio alisema maelekezo ya viongozi hao yamewezesha pia kupata wanafunzi wa vyuo vya elimu ya juu ikiwa ni sehemu ya aina ya wateja wa mwanzo wa majengo hayo.Aliwashukuru wakuu wa vyuo vya elimu ya juu kwa utayari wao katika utekelezaji wa mradi tangu walipoanza katika hatua ya mazungumzo ya awali na baadaye kusaini makubaliano ya awali.Kwa mujibu wa Erio, wanazo nyumba pia ambazo zinafaa kwa ajili ya walimu na watumishi wengine, hivyo aliwataka wakuu hao wa vyuo kuchangamkia fursa ya uwepo wa nyumba hizo ili kupata makazi bora.Kaimu Ofisa Tarafa wa Mbagala, Theodota Marata kwa niaba ya Ofisi ya Mkuu wa Wilaya ya Temeke alisema katika mradi huo, Temeke ni wanufaika wakubwa, kwa kuwa utasaidia vijana wengi hasa wa vyuo vikuu ambao walipata adha kubwa ya hosteli.Mwenyekiti wa Bodi ya Wadhamini ya NSSF, Balozi Ali Siwa akizungumzia tukio hilo alisema mradi wa Mtoni Kijichi ambao umelengwa sasa kuwa mabweni, una maghorofa 64 yenye jumla ya nyumba 720.Alifafanua kuwa, idadi iliyokabidhiwa ni maghorofa 32 yenye nyumba 356 zinazokadiriwa kuchukuwa wanafunzi 4,317.Waziri mwenye dhamana ya Mifuko ya Hifadhi ya Jamii, Jenista Mhagama alisema kuwa Serikali ya Rais John Magufuli itahakikisha tatizo la makazi ya wanafunzi linapatiwa ufumbuzi na kuwa historia nchini.Waziri Jenista alisema Shirika limekabidhi makazi ya wanafunzi 4,317, na kwamba eneo hilo litakuwa maalumu kwa ajili ya makazi ya wanafunzi.Alionya nyumba hizo zisigeuzwe mradi wa vyuo vikuu, badala yake gharama za upangishaji zitumiwe na wanafunzi wa hali zote.Alisema hawatawafumbia macho wale ambao watakwamisha watoto wa hali zote kuishi katika nyumba hizo. Kwa upande wake, Waziri wa Elimu, Sayansi na Teknolojia, Profesa Joyce Ndalichako, alisema wizara hiyo inaishukuru NSSF kwa kutoa majengo hayo ambayo yatatatua kero zinazowakabili wanafunzi wa elimu ya juu.  <topic>: kitaifa 